Jabuli 146
Pako Rwot pi ticce ma atir
1Wupak Rwot!
Pak Rwot, in tipona!
2Abipako Rwot pi kare ducu me kwona;
abiwero wer me pako Lubaŋana ka pud akwo.
3Pe ibed ka geno rwodi,
pe igen dano adana mamwa ma pe romo konyi-ni.
4Ka oto dok i nom ka ma yam oa ki iye;
yubbe ducu mayam oyubo rwenyo woko liweŋ i nine-meno kikome.
5Tye ki gum dano ma geno Lubaŋa pa Yakobo me konye;
ma genne ducu tye i kom Rwot Lubaŋane,
6-ma oketo polo ki lobo, ki nam,
ki jami ducu ma tye i igi.
En gwoko cikkene nakanaka;
7en ŋolo kop pa jo ma giunogi kakare,
dok miyo cam bot jo ma kec nekogi.
Rwot gonyo lumabuc woko;
8Rwot yabo waŋ jo ma waŋgi oto.
Rwot ilo jo ma piny obwoyogi woko ada malo,
Rwot maro jo ma kitgi atir.
9Rwot gwoko jo ma gin lubedo i lobo mo-ni,
en konyo mon to ki litino-kic:
ento balo yub pa jo maraco woko,
miyo pe cobbe matwal.
10Rwot bibedo ka loc nakanaka;
Lubaŋani, in Cion, bibedo pi kare pa yalwak ducu.
Wupak Rwot!